Trauma akibat cemuhan netizen
KUALA LUMPUR: Setiap kali terbaca mengenai identiti
pesakit Covid -19 yang didedah dan ditularkan menerusi media sosial, Ching
(bukan nama sebenar) bekas pesakit Covid-19, sememangnya amat terkesan dan
memahami perasaan mangsa. Manakan tidak, beliau pernah melalui detik hitam itu,
apabila dirinya disahkan positif Covid -19, kira-kira dua bulan lalu. Perkara yang amat ditakuti dan membebankan beliau ketika
itu, bukan sahaja keadaan kesihatan dirinya, tetapi persepsi masyarakat
terhadap beliau dan keluarga. Meskipun kini sudah pulih sepenuhnya dan kembali
menjalani kehidupan normal, Ching, 33, masih trauma tatkala mengenangkan
pengalaman pahit sebagai pesakit Covid -19 yang pernah menjadi mangsa cemuhan
netizen.  “Netizen bertindak mencaci, menghina dan memarahi pesakit
(Covid -19) seolah-olah pesakit melakukan kesalahan besar. Apa salah kami
sampai dihukum begitu?” soal Ching setiap kali membaca cemuhan terhadap pesakit
Covid -19 di media sosial. TRAUMA BERITA DITULARKAN Ching, seorang eksekutif pemasaran tidak menyangka
kepulangannya dari China untuk menyambut Tahun Baharu Cina pada 1 Februari
lalu, bertukar menjadi mimpi ngeri.  Beliau mula mengalami sakit tekak dan demam dua hari
selepas pulang ke tanah air dan demam tidak kebah-kebah selama lima hari
sehingga menyebabkan beliau menjalani ujian saringan di sebuah hospital di
Selangor.  “Keesokan harinya pada 7 Februari, saya disahkan
positif Covid -19,” katanya kepada Bernama sambil menambah berita itu begitu
cepat tersebar dalam kalangan kawan-kawan sebelum sempat beliau memberitahu
anggota keluarga sendiri. Sungguh tidak disangka, sepatutnya sokongan dan kata
semangat yang diharapkan daripada kawan-kawan, sebaliknya cemuhan dan kata-kata
sinis yang diterima beliau. “Kau dah kena Covid -19?”, itu antara mesej WhatsApps
yang diterima ketika beliau dibawa menaiki ambulans ke Hospital Sungai Buloh.
Mesej berkenaan membuatkan beliau terkedu, kecewa dan tidak mampu membalasnya. Menurut Ching, sepanjang menerima rawatan di hospital,
ada kawan yang menghubunginya untuk bertanyakan khabar dan ada juga memaklumkan
bahawa kes beliau itu ditularkan netizen termasuk mendedahkan identiti beliau
dan keluarga di media sosial. “Saya cuba untuk tidak melayari Facebook (FB), namun
semua itu bukannya mudah, saya sering terkejut dari tidur, trauma dengan apa
yang terjadi terhadap diri ini, dan pernah terfikir untuk melarikan diri
daripada wad,” katanya yang turut risau akan keadaan ibu bapanya di kampung
ketika itu. Namun, katanya beliau berusaha mengawal perasaan dan
berfikiran waras kerana bukan sahaja sedang berperang dengan virus Covid -19,
malah berusaha melawan persepsi negatif dan stigma masyarakat terhadap pesakit Covid
-19. Menyedari betapa ‘berkuasanya” fitnah dan tohmahan yang
dilontarkan oleh netizen terutamanya ketika penularan pandemik ini, beliau
bertekad untuk pulih mengharungi dugaan ini. Beliau juga bernasib baik kerana sentiasa mendapat
dorongan dan kata-kata semangat daripada petugas-petugas hospital yang
membuatkan beliau lebih cekal.  “Meskipun saya kini sudah sembuh, namun masih ada
jiran dan orang kampung melabelkan saya sebagai ‘pesakit yang pulang dari
China’, @ super spreader Covid -19′,” katanya menambah ada juga rakan-rakan
bergurau agar jangan mendekati beliau. STIGMA MUDARATKAN KEADAAN Mengulas mengenai stigma berkaitan Covid -19, pakar
khidmat kaunseling dan psikologi bebas Dr Wong Kok Fye berkata budaya
diskriminasi terhadap pesakit boleh memburukkan lagi keadaan termasuk menjejaskan
tahap kesihatan mental mereka. Menurut beliau, kebanyakan netizen yang bertindak menular
atau mendedahkan identiti pesakit Covid -19 adalah kerana rata-ratanya tidak
dapat mengawal emosi dan perasaan marah. “Ia secara tidak langsung menyebabkab berlakunya
kejadian buli siber terhadap pesakit Covid -19 dan pesakit bukan sahaja derita
dengan penyakit tetapi turut menghadapi tekanan perasaan dan mental. “Apabila keadaan mental pesakit semakin serius, ada
yang mungkin sanggup membunuh diri ataupun mempunyai kecenderungan ‘membalas
dendam’ dan menjadi seorang ‘pembuli siber kerana mahu orang lain turut merasai
bagaimana sengsaranya dibuli,” katanya.  Jelas beliau, hakikatnya, pesakit Covid -19 amat
memerlukan sokongan moral bagi memulihkan kesihatan fizikal dan mental mereka,
selain bergantung kepada ubat-ubatan. Menurut Dr Wong, stigma terhadap penyakit Covid -19 juga
menyebabkan ada dalam kalangan pesakit yang bergejala, tidak mahu menjalani
ujian saringan kesihatan kerana khuatir akan didiskriminasi masyarakat.  “Jika dibiarkan berlarutan, situasi ini bukan sahaja
memburukkan keadaan malah turut menyukarkan usaha membendung penularan wabak Covid
-19 kerana pesakit enggan memberi kerjasama dengan ‘frontliners’ seperti tidak
mahu dikuarantin ataupun berjumpa dengan doktor akibat stigma itu,” tambah
beliau. Justeru, katanya, penting untuk media melaporkan berita
yang dapat memberi motivasi kepada pesakit Covid -19 ataupun pesakit dalam
siasatan (PUI) yang sedang dikuarantin.  “Misalnya, berita bekas pesakit Covid -19 yang
mendermakan plasma darah bagi membantu menghasilkan vaksin wabak itu, begitu
mendapat reaksi positif masyarakat.  “Berita seperti ini bukan sahaja dapat memotivasikan
pesakit malah mereka akan sudi bekerjasama dan seterusnya menggalakkan bekas
pesakit menyumbang semula kepada masyarakat,” katanya. TALIAN KAUNSELING PESAKIT COVID-19 Seterusnya, Dr. Wong turut mencadangkan individu yang
mempunyai gejala wabak Covid -19 agar tidak segan untuk mendapatkan rawatan. “Jangan fikir mengenai persepsi masyarakat, yang
penting mereka perlu menjalani rawatan bagi membantu mengekang dan memutuskan
rantaian jangkitan Covid -19 di negara ini,” katanya.  Menurut beliau, beberapa talian hotline sokongan emosi
dan psikososial disediakan bagi membantu individu yang mengalami gangguan emosi
atau tekanan perasaan sejak pelaksanaan Perintah Kawalan Pergerakan (PKP). PKP yang pertama kali dikuatkuasakan pada 18 Mac lalu,
kini memasuki fasa keempat bermula 29 April dan dijadual berakhir pada 12 Mei
depan. Antara talian berkenaan ialah Mercy Malaysia dan Pusat
Kesiapsiagaan dan Tindakan Cepat Krisis Kebangsaan (CPRC) di talian
03-29359935; Talian Kasih Hotline, Kementerian Pembangunan Wanita, Keluarga dan
Masyarakat di 15999 atau WhatsApp 019-261 5999; talian hotline Pertubuhan
Pertolongan Wanita (WAO) di 03-79563488 atau WhatApp 018-9888058. – Bernama           
 
See author's posts
